Hollið sem lauk veiðum í Andakílsá á hádegi síðastliðinn föstudag lenti í rífandi göngum og var veiðin eftir því . Mikið er af nýgengnum fiski í ánni en hann dreifir sér illa og gefur sig aðallega til á tveimur stöðum . Fyrir hollinu fór Guðni Eyjólfsson Skagamaður , en hann hefur veitt í Andakílnum svo áratugum skiptir . Þeir eru fáir sem þekkja ána eins vel og hann , en þessi veiðihöfðingi verður 92 ja ára í haust . Guðni og félagar lönduðu alls 26 löxum á stangirnar tvær og var heildaraflinn úr Andakílsá í sumar kominn í 113 laxa með þeirri veiði . Laxarnir tóku hinar ýmsu flugur fyrir utan einn lax sem gleypti maðkinn , þær örfáu mínútur sem hann var bleyttur í ánni . Á meðfylgjandi mynd er Guðni , eða “ sá gamli ” eins og hann er kallaður í hollinu , að landa einum af þeim löxum sem komu á land í þessari ævintýralegu veiðiferð .